CELEX: 32020D1104
Language: ro
Date: 2020-07-23 00:00:00
Title: Decizia (PESC) 2020/1104 a Comitetului politic și de securitate din 23 iulie 2020 privind reconfirmarea autorizării operației militare a Uniunii Europene în zona Mării Mediterane (EUNAVFOR MED IRINI) (EUNAVFOR MED IRINI/1/2020)

28.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 242/3
               
            
         DECIZIA (PESC) 2020/1104 A COMITETULUI POLITIC ȘI DE SECURITATE
         din 23 iulie 2020
         privind reconfirmarea autorizării operației militare a Uniunii Europene în zona Mării Mediterane (EUNAVFOR MED IRINI) (EUNAVFOR MED IRINI/1/2020)
         COMITETUL POLITIC ȘI DE SECURITATE,
         având în vedere Tratatul privind Uniunea Europeană, în special articolul 38,
         având în vedere Decizia (PESC) 2020/472 a Consiliului din 31 martie 2020 privind o operație militară a Uniunii Europene în zona Mării Mediterane (EUNAVFOR MED IRINI) (1), în special articolul 8 alineatul (3),
         întrucât:
         
                     (1)
                  
                  
                     La 31 martie 2020, Consiliul a adoptat Decizia (PESC) 2020/472, prin care a fost înființată și lansată o operație militară a Uniunii Europene în zona Mării Mediterane (EUNAVFOR MED IRINI) pentru perioada până la 31 martie 2021.
                  
               
                     (2)
                  
                  
                     Articolul 8 alineatul (3) din Decizia (PESC) 2020/472 prevede că, în pofida perioadei stabilite, autorizarea operației trebuie să fie reconfirmată la fiecare patru luni și că operația se prelungește de către Comitetul politic și de securitate, cu excepția cazului în care desfășurarea mijloacelor maritime ale operației produce un efect de atracție asupra migrației, pe baza unor dovezi întemeiate colectate conform criteriilor stabilite în planul de operații.
                  
               
                     (3)
                  
                  
                     Comandantul operației a furnizat rapoarte lunare cu privire la factorii de atracție.
                  
               
                     (4)
                  
                  
                     Autorizarea operației ar trebui reconfirmată pentru a doua perioadă de patru luni a mandatului său, iar operația ar trebui să se prelungească în consecință.
                  
               ADOPTĂ PREZENTA DECIZIE:
         
            Articolul 1
            Autorizarea operației EUNAVFOR MED IRINI este reconfirmată, iar operația se prelungește de la 31 iulie 2020 până la 30 noiembrie 2020.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 23 iulie 2020.
            
               
                  Pentru Comitetul politic și de securitate
               
               
                  Președintele
               
               S. FROM-EMMSBERGER
            
         
         
            (1)  JO L 101, 1.4.2020, p. 4.